পানীয় জলের কল থেকে বেরোচ্ছে ঘোলাটে জল! সমস্যায় কাঁকসার গোপালপুরের বাসিন্দারা

কাঁকসা: পানীয় জলের সংকটে ভুগছেন (Drinking Water Crisis) কাঁকসার গোপালপুরের বাসিন্দারা (Kanksa Gopalpur)। গত কয়েকদিন ধরে পানীয় জলের ট্যাপ থেকে ঘোলাটে জল বেরোচ্ছে। আবার কোথাও কোথাও ট্যাপ থেকে কাদা জল বেরোনোর অভিযোগ। স্থানীয়দের অভিযোগ, পানীয় জলের পরিবর্তে যে জল বের হচ্ছে তা ব্যবহারের অযোগ্য। প্রশাসনের পক্ষ থেকে জলের ট্যাঙ্কের কোনও ব্যবস্থা করা হয়নি। যার জেরে পানীয় জলের চরম সংকট দেখা দিয়েছে। পানীয় জলের জন্য দূরে যেতে হচ্ছে। প্রশাসনের দ্রুত পদক্ষেপের আবেদন জানিয়েছেন এলাকার বাসিন্দারা।

এ বিষয়ে স্থানীয় প্রশাসনের বিরুদ্ধে একরাশ ক্ষোভ উগরে দিয়েছেন বর্ধমান সদরের বিজেপির জেলা সহ সভাপতি রমন শর্মা। তিনি জানিয়েছেন, জলজীবন মিশন প্রকল্পে ব্লকের প্রতিটি বাড়ি বাড়ি বিশুদ্ধ পানীয় জল পৌঁছনোর কথা। কিন্তু এখনও এই বিষয়ে কোথাও ঠিক মতো কাজ হয়নি। মানুষ জল পাচ্ছে না। এই নিয়ে তাঁরা বহুবার পি এইচ ই দফতরে (PHE Department) আবেদন জানিয়েছেন। আন্দোলন করেছেন। কিন্তু তাঁরা এ বিষয়ে কর্ণপাত করেননি। এখন ট্যাপ খুললেই ঘোলা জল বেরোচ্ছে। দায়টা কে নেবে? তাঁর আরও অভিযোগ, দফতরের সমস্ত পদে শাসক দলের নেতাদের কাজ দেওয়া হয়েছে। তাঁরা কোনও কিছুতেই প্রশিক্ষিত নয়। যার জেরে এখন ভুগতে হচ্ছে সাধারণ মানুষকে।

আরও পড়ুন: মধ্যমগ্রামে খুন যুবক, প্রাক্তন পুলিশ কর্মীর ছেলে সহ আটক ৪

যদিও কাঁকসা ব্লকের তৃণমূলের ব্লক সভাপতি তথা কাঁকসা পঞ্চায়েত সমিতির সদস্য নব কুমার সামন্ত জানিয়েছেন, বিষয়টা তিনি জানতে পেরেছেন। বেশকিছু জায়গায় পাইপ লাইনের কাজ চলছে। যার কারণে কোথাও কোথাও ঘোলাটে জল বেরোচ্ছে। তবে দ্রুত এই সমস্যার সমাধান হবে। আপাতত জলের ট্যাংক পাঠিয়ে পানীয় জল পরিষেবা সচল রাখার ব্যবস্থা করা হবে বলে তিনি আশ্বাস দিয়েছেন।

দেখুন অন্য খবর